## Carlos Mazón titla d’“irresponsabilitat” la posada en marxa d’una nova llei d’universitats sense consens i sense finançament

*** Critica que la Llei orgànica d’universitats (LOSU) “s’ha legislat des de la imposició” i insta la ministra de Ciència, Innovació i Universitats “a reflexionar i treballar amb les comunitats autònomes”
* Qualifica la nova norma de “llosa per a les autonomies” i lamenta que el Govern central no assumisca el finançament per a aplicar esta llei
* Subratlla que la nova llei “deixa en la cuneta l’estabilitat laboral de professors associats” i assenyala que “és un atac directe a la investigació i al personal universitari que treballa per l’excel·lència”
* El president ha participat en la jornada ‘La universitat espanyola: anàlisi, desenvolupament normatiu i reptes per al 2024’**

**València.**

El president de la Generalitat, Carlos Mazón, ha titlat d’“irresponsabilitat” la posada en marxa de la nova Llei orgànica d’universitats (LOSU) “sense consens amb les comunitats autònomes i sense finançament”.

El president ha fet estes declaracions en la jornada ‘La universitat espanyola: anàlisi, desenvolupament normatiu i reptes per al 2024’, que fins demà reunix a València directors generals d’universitats de tot Espanya i a la qual també han assistit el conseller d’Educació, Universitats i Ocupació, José Antonio Rovira, i la rectora de la Universitat de València, Mavi Mestre.

Carlos Mazón ha criticat que esta nova norma “s’ha legislat des de la imposició” i ha instat la ministra de Ciència, Innovació i Universitats a “reflexionar i treballar amb les comunitats autònomes”. Per al president, este és un exemple “de l’estat de les imposicions i no de les autonomies, i és una manera de legislar d’una irresponsabilitat extraordinària”.

El cap del Consell ha reclamat al Govern central que “assumisca el finançament que suposa per a les autonomies adaptar-se a esta nova norma, ja que les comunitats autònomes no han d’assumir el cost d’una llei estatal que s’ha aprovat sense previsió econòmica”.

El president ha defés que “les comunitats autònomes col·laboraran i seran proactives” i ha lamentat que “si tan important és la investigació, la Universitat o la formació, el Govern ha de comprovar si té el finançament adequat abans de legislar”.

Per tot això, ha reclamat sentit comú, perquè “si es legisla, s’ha de fer amb la comunitat universitària i amb les autonomies, i si es parla de noves despeses, cal posar el finançament damunt la taula”.

Fecha: 29/02/2024